AERUNIKA
మూడో రౌండ్‌లో గెలుపొందిన హాలెప్‌, అజరెంకా, క్లిక్‌
లండన్‌: వింబుల్డన్‌ టోర్నమెంట్‌లో 5వ రోజు మూడో రౌండ్‌ మ్యాచ్‌లు జరిగాయి. మూడో రౌండ్‌లో రెండో ర్యాంకర్‌ రొమేనియా క్రీడాకారిణి సిమోనా హాలెప్‌ చైనా క్రీడాకారిణి ష్యూయై పింగ్‌పై 6-4, 7-6(9-7)తో విజయం సాధించింది. మాజీ ప్రపంచ నంబర్‌ వన్‌ బెలారస్‌ క్రీడాకారిణి విక్టోరియా అజరెంకా వింబుల్డన్‌ మూడో రౌండ్‌లో ఇంగ్లాండ్‌ క్రీడాకారిణి హీతర్‌ వాట్సన్‌పై 3-6, 6-1, 6-4తేడాతో గెలుపొందింది. 9వ ర్యాంకర్‌ స్లొవేకియా క్రీడాకారిణి డొమినికా సిబుల్‌కోవా 29వ ర్యాంకర్‌ క్రోటియా క్రీడాకారిణి అనా కొంజుహ్‌ చేతిలో 7-6(7-3), 3-6, 6-4)తేడాతో ఓటమి పాలయ్యింది. పురుషుల సింగిల్స్‌లో ఏడో ర్యాంకర్‌ క్రోటియా క్రీడాకారుడు మారిన్‌ క్లిక్‌ 26వ ర్యాంకర్‌ అమెరికా క్రీడాకారుడు స్టీవ్‌ జాన్సన్‌పై 6-4,7-6(7-3), 6-4తో గెలుపొందాడు.
మరో గేమ్‌లో 26వ ర్యాంకర్‌ లక్సమ్‌బర్గ్‌ క్రీడాకారుడు జిల్లెస్‌ ముల్లర్‌ ఇంగ్లాండ్‌ క్రీడాకారుడు అల్జాజ్‌ బెడ్జెన్‌పై 7-6(7-4), 7-5, 6-4తో విజయం సాధించాడు. 9వ ర్యాంకర్‌ జపాన్‌ క్రీడాకారుడు కీ నిషికొరి 18వ ర్యాంకర్‌ స్పెయిన్‌ క్రీడా కారుడు రోబర్టో బౌతిస్తా అగట్‌ చేతిలో 6-4, 7-6(7-3), 3-6, 6-3తేడాతో ఓటమి పాలయ్యాడు. మహిళల డబుల్స్‌లో రెండో ర్యాంకర్లు రష్యా క్రీడాకారిణులు ఎకతెరినా మకరోవా-ఎలెనా వెస్నినాల జంట ఫ్రాన్స్‌ క్రీడాకారిణి ఓసియన్‌ డోడిన్‌- జర్మనీ క్రీడాకారిణి టాట్జనా మరియాల జంటపై 6-4, 6-3తో వరుస సెట్లలో విజయ కేతనం ఎగురవేశారు.